# Prilog 5:

Koncept-nota:

**Osnaživanje nastavničkih kompetencija u studijskim programima za inicijalno obrazovanje nastavnika na Univerzitetu Crne Gore**



**Projekt "Integracija ključnih kompetencija u obrazovni sistem Crne Gore"**

kofinansira Evropska unija i Vlada Crne Gore, sprovodi EPRD konzorcijum

**Verzija:** 31.8.2020.

Sadržaj

[1. Kratak opis problema i diskusija 3](#_Toc52728926)

[2. Projekat Integracija ključnih kompetencija u obrazovni sistem Crne Gore 5](#_Toc52728927)

[3. Prijedlog aktivnosti 6](#_Toc52728928)

|  |
| --- |
| * *Sadržaj ove publikacije isključiva je odgovornost EPRD konzorcijuma i ne predstavlja stavove Evropske unije.* * *Rečenice u ovoj publikaciji napisane u jednome rodu jednako se odnose na muški i ženski pol.* |

# Kratak opis problema i diskusija

*Strategija obrazovanja nastavnika Crne Gore 2017 – 2024[[1]](#footnote-1)* identifikovala je da su studijski programi inicijalnog obrazovanju nastavnika na Univerzitetu Crne Gore (Filozofski fakultet, Filološki fakultet, Prirodno-matematički fakultet, Muzička akademiji, Fakultet likovnih umjetnosti i Fakultet za sport i fizičku kulturu) uglavnom, uz mali broj izuzetaka, koncipirani tako da studentima obezbjeđuju sticanje adekvatnog znanja iz konkretne struke, ali **ne i dovoljnu pripremu za rad u obrazovnim ustanovama, odnosno realnom radnom okruženju**. Detaljnom analizom koja je je predstavljena u Strategiji utvrđeno je da je:

* Broj pedagoško-didaktičkih predmeta i opterećenje studenta (fond časova, ECTS), koji daju nastavničke kompetencije **različit od programa do programa**;
* U najvećem broju programa **opterećenja studenata je nedovoljno** da bi dalo potrebne nastavničke kompetencije;
* Sadržajno, dio pedagoško-didaktičkih predmeta **nije zasnovan na modernim konceptima** (npr. zanemarene socio-emocionalne i ključne kompetencije, orijentacija na studente još uvijek nije integrisana u kurikulume programi nijesu usklađeni prema promjenama u obrazovnoj politici zemlje).

Strategija je ponudila rješenje kako prevazići ove nedostatke u inicijalnom obrazovanju nastavnika, nudeći jasan akcioni plan, koji sadržava sljedeće mjere (koje se odnose na studijske programe):

* Unapređenje studijskih programa na način da budu fleksibilni, modularizovani, da odslikavaju potrebe obrazovnog sistema i individualnosti učenika;
* Utvrđivanje minimalne zastupljenosti pedagoško-psihološke i didaktičko-metodičke grupe predmeta u studijskim programima po kojima se obrazuju nastavnici;
* Utvrđivanje minimalne zastupljenosti ključnih kompetencija u studijskim programima po kojima se obrazuju nastavnici;
* Utvrđivanje minimalne zastupljenosti sadržaja o inkluzivnom obrazovanju u studijskim programima po kojima se obrazuju nastavnici;
* Obezbjeđenje saradnje ustanova visokog obrazovanja i osnovnih i srednjih škola radi realizacije praktične nastave u toku inicijalnog obrazovanja svih nastavnika;
* Obezbjeđenje kontinuiranog unapređenja znanja stranog jezika u toku inicijalnog obrazovanja nastavnika;
* Obezbjeđenje sticanja digitalne kompetencije u toku inicijalnog obrazovanja nastavnika.

Nacionalni savjet za obrazovanje je u decembru 2016. godine usvojio *Standarde kompetencija za nastavnike i direktore u vaspitno-obrazovnim ustanovama*, koji sadržavaju i **standarde kompetencija nastavnika**. Razvijeno je osam standrda kompetencija nastavnika:

* Standard 1: Učenici i proces nastave/učenja;
* Standard 2: Djelotvorno i sigurno okruženje za učenje;
* Standard 3: Poznavanje struke i predmetnog programa;
* Standard 4: Poznavanje metodike predmeta;
* Standard 5: Planiranje i pripremanje nastave;
* Standard 6: Procjenjivanje i ocjenjivanje;
* Standard 7: Profesionalni razvoj;
* Standard 8: Liderstvo i saradnja.

Uz svaki od osam standarda, razvijeni su **deskriptori** koji se odnose na **praksu, znanja i stavove**.

Iz navedenog je jasno da bi izrada **modula** **koji bi studentima na studijskim programima za inicijalno obrazovanje nastavnika, baziran na razijenim standardima, davao nastavničke kompetencije** značajno doprinijelo ispunjenju mjera iz Strategije[[2]](#footnote-2). U teoriji organizacije visokog obrazovanja modul može imati različito značenje i različitu primjenu na različitim univerzitetima, no termin se uglavnom odnosi na funkcionalnu cjelinu sastavljenu od predmeta (kurseva) koja se može prenositi, pa samim time i zajednički izvoditi za više studijskih programa.

Kada je u pitanju „minimalna zastupljenosti pedagoško-psihološke i didaktičko-metodičke grupe predmeta“, Strategija je, prema nadležnostima iz *Zakona o visokom obrazovanju*, predvidjela da odluku o tome donese **Savjet za visoko obrazovanje** kao stvarno nadležno tijelo. Odluka bi vjerojatno bila povezana s akreditacijom studijskih programa za obrazovanje nastavnika. No, takva odluka nije do sada donijeta. Uzimajući u obzir praksu iz okruženja i iz EU, ali i postojeću praksu (kompoziciju studijskih programa, broj predmeta i opterećenje studenta, kadrovsku situaciju, broj studenata na pojedinim studijskim programima, legislativu, fleksibilnost itd…), bilo bi razumno predložiti da **minimalna zastupljenost pedagoško-psihološke i didaktičko-metodičke grupe predmeta bude 30 ECTS po ciklusu studija** (60 ECTS za integrisane studije prvog i drugog ciklusa). Izmjena do 30 ECTS se ne smatra novim studijskim programom (ne zahtijeva novu akreditaciju odmah), a istovremeno je u 60 ECTS (u dva ciklusa – student stiče kompetenciju nastavnika nakon drugog ciklusa, zvanje magistar) moguće organizovati proces učenja i podučavanja koji bi opremio studentima potrebnim psihološko-pedagoškim i metodičko-didaktičkim kompetencijama, uključivo i fokus na ključne kompetencije, inkluziju, strane jezike i digitalne tehnologije.

Iz samog opisa problema proizlazi i sadržaj modula koji bi davao kompetencije nastavnika: on treba imati dio koji se odnosi na pedagoško-psihološke kompetencije (npr. kroz predmete psihologija i pedagogija), te didaktičko-metodičke kompetencije (npr. kroz predmet metodika nastave). U kadrovskom smislu, **to ne znači nužno disbalans normi nastavnika na fakultetima koji nijesu matični za psihološko-pedagoške discipline**. Metodiku nastave, prema trenutnoj praksi, uglavnom izvode nastavnici fakulteta matičnih za predmetne discipline (Filološki fakultet, Prirodno-matematički fakultet, Muzička akademiji, Fakultet likovnih umjetnosti i Fakultet za sport i fizičku kulturu). Metodike nastave bi, prema mjerama iz Strategije, trebalo obogatiti metodičkom praksom koju bi studenti izvodili u osnovnim i srednjim školama, što bi se postiglo „saradnjom ustanova visokog obrazovanja i osnovnih i srednjih škola“.

# Projekat Integracija ključnih kompetencija u obrazovni sistem Crne Gore

Projekat se odnosi na implementaciju politike EU o ključnim kompetencijama za cjeloživotno učenje, definisanu *Preporukama Parlamenta i Savjeta EU o Evropskom referentnom okviru ključnih kompetencija za cjeloživotno učenje* (2006, 2018). Osnovni podaci o Projektu su:

|  |  |
| --- | --- |
| Program: | IPA II. – Sektorski operativni program za zapošljavanje, obrazovanje i socijalnu politiku Crne Gore 2015-2017 |
| Naziv Projekta: | Integracija ključnih kompetencija u obrazovni sistem Crne Gore |
| Ugovorni organ: | Ministarstvo finansija Crne Gore, Direktorat za financiranje i ugovaranje sredstava EU pomoći |
| Institucije korisnice: | * Ministarstvo prosvjete – glavni korisnik * Zavod za školstvo; * Centar za stručno obrazovanje; * Ispitni centar; * Univerzitet Crne Gore – Filozofski fakultet, Filološki fakultet, Prirodno-matematički fakultet; * osnovne i srednje škole |
| Period sprovedbe: | Dvije godine (30.8.2019. – 29.8.2021.) |
| Ukupan budžet: | 939,779.70 € (85% EU, 15% Vlada Crne Gore) |
| Opšti cilj Projekta: | Poboljšati kvalitet pružanja osnovnog i srednjeg obrazovanja i podrška inicijalnoj obuci nastavnika, kontinuiranom profesionalnom razvoju nastavnika i osguranje kvaliteta na nivou osnovnog, srednjeg i visokog obrazovanja. |
| Svrha Projekta: | * Poboljšanje dostignuća učenika u vezi sa ključnim kompetencijama za cjeloživotno učenje i kvalitetom rada i nastave osnovnog i srednjeg obrazovanja; * Unapređenje sistema osiguranja kvaliteta na svim nivoima; * Razvijanje obrazovanja i profesionalne kompetencije nastavnika kako u inicijalnom obrazovanju nastavnika, tako i u kontinuiranom profesionalnom razvoju u pogledu integracije ključnih kompetencija u učenju sa posebnim fokusom na MINT discipline. |

Ključno sprovedbeno tijelo Projekta je **Projektni tim**, sastavljen od predstavnika institucija korisnica. Projektni tim ima 16 članova (četiri predstavnika Ministarstva Prosvjete, pet predstavnika Zavoda za školstvo, dva predstavnika Prirodno-matematičkog fakulteta, te po jedan predstavnik Centra za stručno obrazovanje, Ispitnog centra, Filozofskog fakulteta, Filološkog fakulteta i Agencija za obezbjeđivanje i kontrolu kvaliteta).

Projekt ima pet komponenti, od kojih u okviru Komponente 2 Razvoj kurikuluma predviđena aktivnost 2.6: Pilot revizija studijskog programa matematike u pogledu pedagoških i psiholoških, didaktičkih i metodoloških aspekata i sadržaja, sa fokusom na inovativnu nastavnu pedagogiju i MINT kompetencije. Dakle, fokus Projekta, prema generalnom opisu zadatka, bi trebao biti samo na jednom studijskom programu koji obrazuje (i) nastavnike.

S jedne strane bi se takvim pristupom tek neznatno kontribuiralo opštem cilju i svrsi Projekta, dok bi s druge strane postojao realni rizik se pilot verzija revidiranog studijskog programa i razrađeni model „zastupljenosti pedagoško-psihološke i didaktičko-metodičke grupe predmeta“ ne bude prihvatljiv ostalim studijskim programima i fakultetima koji obrazuju nastavnike na Univerzitetu Crne Gore, te da implementacija Strategije obrazovanja nastavnika donese drugačiji model. Zbog toga je Projekt odlučio modifikovati implementaciju ove aktivnosti i fokusirati se integralno na mjere i aktivnosti predviđene Strategijom.

# Prijedlog aktivnosti

Da bi se sprovele mjere iz Startegije obrazovanja nastavnika potrebno je izraditi **dva modula nastavničkih kompetencija** kao dio studijskih programa – svaki po 30 ECTS (za po jedan ciklus studija), na bazi Standarda nastavničke kompetencije. Moduli bi trebali „pokrivati“ ishode učenja iz standarda kompetencija i biti strukturisani prema strukturi studijskih programa na Univerzitetu Crne Gore. Mogu sadržavati: matricu ishoda učenja, listu predmeta, ishode učenja po predmetima, opis svakog od predmeta (kurs, silabus), opis izvođenja, metode i oblike rada, način provjere dostignutosti ishoda učenja, popis literature i sl.

Kako bi se ti moduli uistinu i inkorporirali u studijske programe na kojima se obavlja inicijalno obrazovanje nastavnika na Univerzitetu Crne Gore, potrebno je **Standarde kompetencija nastavnika povezati s nacionalnim sistemom osiguranja kvalitea**.Moguće je izraditi dodatni standard za akreditaciju studijskih programa koji daju kvalifikaciju nastavnika, na bazi razvijenih standarda kompetencija nastavnika. Ova bi se aktivnost providla u saradnji s Agencijom za kontrolu i obezbjeđenje kvaliteta, stvarno nadlećnim tijelom za nacionalni sistem kvaliteta u visokom obrazovanju.

Također je moguće **razviti model saradnje između fakulteta na Univerzitetu Crne Gore koji obrazuju nastavnike i poslodavaca njihovih diplomaca**: Bilo bi logično ovu saradnju strukturisati putem Zavoda za školstvo i Centra za stručno obrazovanje. Saradnja se može uspostaviti dugoročnim sporazumom, a fokus bi bio na metodičkoj praksi studenata u osnovnim i srednjim školama.

Za realizaciju ovih aktivnosti potrebno je najprije zadobiti potporu ključnih aktera visokog obrazovanja (Direkcije za visoko obrazovanje Crne Gore, Savjeta za visoko obrazovanje, Univerziteta Crne Gore, Agencije za obezbjeđivanje i kontrolu kvaliteta), te Upravnog odbora Projekta. Projekt bi, uz saradnju institucija korsinica, identifikovao i angažovao eksperte koji bi podržali proces. Matreijale bi izrađivale grupe sastavljene od predstavnika institucija korsinica. Za razvoj modula nastavničkih kompetencija bi trebalo formirati grupu u koju bi članove nominovali fakulteti koji obrazuju nastavnike. Razvoj standarda za osiguranje kvaliteta bi razvijala Agencija u saradnji s Univerzitetom, a saradnju fakulteta koji obrazuju nastavnike i škola bi vodili dekani i direktori Zavoda za školstvo i centra za stručno obrazovanje.

**Vremenski okvir za aktivnosti:** Projektni tim proširen grupom iskusnih nastavnika bi mogao raditi na prvoj verziji standarda kompetencija do kraja 2020. godine. Nakon što je nacrt standarda završen, grupa za izradu modula može biti formirana i u tri mjeseca (januar – mart 2021. godine) izraditi nacrt modulȃ. Nakon toga, u iduća tri mjeseca se dokumenti mogu završavati, provesti konsultacije i biti upućeni na usvajanje nadležnim tijelima.

1. Strategija obrazovanja nastavnika 2017-2024 sa Akcionim planom za 2017-2018 donijeta je na sjednici Vlade Crne Gore održanoj 29.12.2016.godine [↑](#footnote-ref-1)
2. Moduli bi se mogli koristiti, ukoliko bi to bilo predviđeno, i za obrazovanje nastavnika stručnih predmeta u srednjem stručnom obrazovanju kao djelimična ili čak cijela kvalifikacija. [↑](#footnote-ref-2)